**MA 120 tánctanár**

**Moderntánc szakmódszertan záróvizsga tételek**

1. Az Ön által elsajátított tánctechnikák és módszerek közül mely az, amelyikből a legtöbbet használ (vagy használna) táncot oktató tanárként? Jellemezze annak alapvető elveit, legfontosabb céljait és / vagy funkcióit. (Többet is lehet, amennyiben az Ön pedagógiai gyakorlatának vagy céljainak így felel meg.)
2. Az Ön által elsajátított tánctechnikák és módszerek közül melyeket oktatják alapfokú művészeti intézményekben, és melyeket a középfokú képzéseken? Válasszon ki ezek közül egyet, és elemezze annak helyét (funkcióját, oktatásának eredményességét) az adott intézménytípusban. Használhatja ehhez a blokkgyakorlat során nyert tapasztalatait is!
3. Hogyan írná le nagy vonalakban a legfontosabb különbségeket *mozdulatindítás, erőkifejtés, és fejlesztő hatás* terén az alábbi két 20. századi modern technika között: Graham, Art Jazz.
4. Az Ön által elsajátított tánctechnikák és módszerek hogyan kezelik a *gerincoszlop* (beleértve a fej-nyak viszonyt, valamint a medence területét is) használatát, és mennyiben helyeznek hangsúlyt a *testközpont* tudatosítására?
5. Milyen jelentőséget tulajdonít az improvizációnak az Ön – jelenlegi, vagy tervezett - oktatási gyakorlatában? (Amennyiben éppen improvizáció tantárgyat tanít/ana, beszéljen arról, mit tart elsődleges szempontoknak az órákon, és miért? Hogyan épít fel ez esetben egy órát, hogyan tartja szem előtt a célcsoport/ok/ képességeit?)
6. Beszéljen egy olyan kreatív gyermektánc, vagy drámapedagógiai gyakorlatról, amelyet szívesen alkalmaz/na saját – bármilyen irányzatú – táncóráján! Indokolja meg, miért választotta/választaná ezt?
7. Hogyan lehetséges különböző tánctechnikák, módszerek ötvözése a táncpedagógiai gyakorlatban? (Az Ön által elsajátítottak közül mely elemeket vagy elveket tudna egymás mellé rendelni, beemelni egy másik jellegű órába? Próbált-e már oktatási környezetben ezzel kísérletezni, s ha igen, milyen okból és milyen eredménnyel történt/történik ez?)
8. Válasszon ki egyet az Ön által elsajátított tánctechnikák és módszerek közül. Elemezze annak *órafelépítését* a következők alapján: milyen a tárgyban egy alapfokú kezdő szint órafelépítése, (sorrendek, időbeosztás), és hogyan alakul az akár néhány foglalkozás, akár tanévek során, eljutva az optimálisan elérendő haladó szintig: hogyan változ(hat)nak sorrendek, időbeosztás, módszerek, zenehasználat és egyéb, a tárgyra specifikusan jellemző tényezők.
9. Válasszon ki az Ön által elsajátított testképző technikai módszertanok közül (Graham, Limón, Cunningham, Horton, Art Jazz) egyet. Elemezze, hogy ezen belül melyek azok az elemek / gyakorlattípusok, amelyek *taktilis,* és melyek, amelyek *verbális* módon *korrigálhatók* optimálisabban Ön szerint és miért? Valamint: milyen formában, milyen célból történhet meg a technika oktatása során tanár-diák dialógus?
10. Válasszon ki és nevezzen meg *2-3 elemet vagy gyakorlatot* az egyik Ön által a képzésben elsajátított módszer anyagából, és elemezze azt a következők alapján: milyen képek verbális felkínálásával tudja segíteni a tanulót a megvalósításban? Milyen ütembeosztású, dinamikájú zené(ke)t tart megfelelőnek alkalmazni hozzá (amennyiben alkalmaz), miért éppen ilyet, s ha eltérő jellegűeket, azt is indokolja! Ha nem alkalmaz zenét, annak mi a módszertani oka és célja?

Dr. Lőrinc Katalin, 2020. 09. 25.